3 Wenke om familiedrama tydens die Kersvakansie te vermy - Jou Gesin | Solidariteit WêreldJou Gesin | Solidariteit Wêreld
Tuis › Artikels › 3 Wenke om familiedrama tydens die Kersvakansie te vermy
3 Wenke om familiedrama tydens die Kersvakansie te vermy
Dinsdag | 27 November | 2018
Die feesseisoen kruip nader en baie van ons sal tyd saam met uitgebreide familie deurbring. Of jy nou reis om jou ouers te gaan besoek en of hulle by jou tuisgaan, tyd wat saam met familie bestee word, kan met seëninge gevul wees – en ook baie stres.
Of jy nou daarvan hou of nie, uitgebreide familie en skoonfamilie is deel van jou lewe. En nooit word hierdie feit meer beklemtoon as tydens die Kersvakansie nie.
Hoe kan jy harmonie in jou huis handhaaf as jou skoonma haar verblyf lankal oorskry het, oorgestimuleerde kinders hand uitruk of jou man jou gek maak omdat hy te veel gedrink het? Kundiges deel die volgende raad:
Moenie slapende honde wakker maak nie
Dikwels is vakansiedrama se lont die kortste want dit dra die bagasie van dekades se persoonlikheidskonflikte, griewe, en seergemaakte gevoelens. In teenstelling met hoe baie mense voel, is ʼn familiesaamtrek nie die tyd om ou koeie uit die sloot te haal nie, sê outeur en welstandafrigter Elizabeth Scott, “aangesien sulke gesprekke dikwels onplesierig raak alvorens hulle opgelos word – indien hulle enigsins opgelos word.”
Wat doen jy by ʼn familiesaamtrek as daar iemand teenwoordig is met wie jy ʼn onopgeloste konflik deel? “Wees net beleefd,” gee Scott raad. Wees goedgemanierd, herlei gesprekke wat na areas van konflik mag lei, en probeer die persoon soveel as moontlik – beleefd! – vermy. Jy kan selfs die naderende familiesaamtrek gebruik as ʼn motiveerder om die konflik te probeer oplos, maar doen dit voor Kersfees, op ʼn tyd wanneer die familie nie almal saam is nie.
Vra vir idees en berei ʼn skedule voor
Elke familielid sal waarskynlik ʼn verskillende idee hê oor die ideale feesseisoen. As jy gasvrou speel tydens die Kersvakansie, stuur ʼn vriendelike e-pos aan almal wat die seisoen saam met jou gaan vier, en vra hulle insette. Miskien sal jou skoonouers graag ʼn gedenkteken of museum wil besoek terwyl hulle in die dorp is, of miskien wil hulle kontak maak met ou vriende. Dit laat jou met ʼn bietjie tyd vir jouself om langs die swembad te ontspan en jou leesstof in te haal. Stel ʼn paar vrae op, hou dit lighartig en probeer om so ver as moontlik hulle idees te akkommodeer. Dit is ook belangrik om vir almal ʼn bietjie vrye tyd in te sluit – moenie jou dae oorskeduleer nie. Om te veel verwagting te skep loop dikwels uit op spanning.
Daar bestaan nie so iets soos ʼn ‘perfekte vakansie’ nie
Die buitensporige aard van vakansieverwagtinge kan self die redelikste persoon te veel in swart-of-wit-terme laat dink. Maar dinge sal die altyd perfek wees nie – en behoort ook nie te wees nie, sê kliniese sielkundige dr Andrea Bonior. “Jou familie sal ʼn paar dinge doen wat jou vies maak – dis net menslik. Die etes, reis of vakansiegees mag nie voldoen aan wat jy jou voorgestel het nie, maar dis belangrik dat jy nie oor die hele ding hare kloof as synde ʼn sukses of mislukking nie. Kyk vir die klein oomblikkies wat herinneringe kan word om aan vas te hou, of hoe die slaggate later snaakse stories kan word om te deel.”
Dit klink na ʼn cliché, maar teen hierdie tyd het genoeg navorsing al bewys hoe waar dit is: hoe meer jy op dankbaarheid fokus, des te beter sal jy voel, sê Bonior. “Dit kan nie net jou emosionele gesondheid affekteer nie, maar ook jou liggaamlike gesondheid.
“Ja, jou familie maak jou rasend gek, maar dalk laat hulle jou ook lag. Miskien het ʼn geliefde gesondheidsprobleme, maar vir daardie oomblik is jy dankbaar hy of sy is nog hier om jou kleinding te ontmoet. Miskien skep jou familie genoeg stres vir jou om dankbaar te wees dat jy jou eie lewe kan lei wanneer jou vliegtuig in jou tuisdorp neerstryk. Wat dit ook al mag wees, fokus daarop en jy sal jouself, sowel as die vakansie, ʼn groot guns bewys.
The Art of Simple: https://theartofsimple.net/8-tips-for-handling-extended-family-stress-during-the-holidays
Psychology Today: https://www.psychologytoday.com/us/blog/friendship-20/201511/6-tips-avoiding-family-drama
Daily Mail: https://www.dailymail.co.uk/femail/article-2880779/Expert-advice-avoid-family-feuds-Christmas.html